Paralakhemundi ACFO Death Case: ଖୋଲି ଗୁମର, ବଢ଼ୁଛି ସସ୍ପେନ୍ସ.. ଏବେ ବି ଜଣାପଡ଼ିନି କେମିତି ହେଲା ମୃତ୍ୟୁ - OTV Khabar\nLast updated: 22 July 2021, 12:02 PM IST\nଏସିଏଫ୍ ସୌମ୍ୟରଂଜନ ମୃତ୍ୟୁ ମାମଲାରେ ସସ୍ପେନ୍ସ ବଢୁଛି ।\nଆଜି ପୁଣି ସାମ୍ନାକୁ ଆସିଛି ଆଉ ଏକ ହାତଲେଖା ।\nହାତଲେଖାରୁ ସ୍ପଷ୍ଟ ବାରି ହେଉଛି ନିରାଶାପୂର୍ଣ୍ଣ ସମ୍ପର୍କ ସହ ଭୀଷଣ ପଶ୍ଚାତାପ ।\nପାରଳାଖେମୁଣ୍ଡିଃ ଏସିଏଫ୍ ସୌମ୍ୟରଂଜନ ମୃତ୍ୟୁ ମାମଲାରେ ଯେତେ ଖୋଳିଲେ ସେତେ ବାହାରୁଛି । ଯେତିକି ବାହାରିଲେ ସେତିକି ସସ୍ପେନ୍ସ ବଢୁଛି । ଆଜି ପୁଣି ସାମ୍ନାକୁ ଆସିଛି ଆଉ ଏକ ହାତଲେଖା । ସୌମ୍ୟଙ୍କ ସରକାରୀ ବାସଭବନରୁ ମିଳିଥିବା ହାତଲେଖାରୁ ସ୍ପଷ୍ଟ ବାରି ହେଉଛି ନିରାଶାପୂର୍ଣ୍ଣ ସମ୍ପର୍କ ସହ ଭୀଷଣ ପଶ୍ଚାତାପ । ହେଲେ କିଏ ଲେଖିଛନ୍ତି, ଜଣାପଡ଼ିନଥିବା ବେଳେ ସୌମ୍ୟଙ୍କ ପତ୍ନୀ ବିଦ୍ୟା ପରୋକ୍ଷରେ ନିଜେ ଲେଖିଥିବା ସ୍ୱୀକାର କରିଛନ୍ତି । ତେଣେ ଗୁରାଣ୍ଡି ଥାନା ଓଆଇସି ଏବଂ ଡିଏଫ୍ଓଙ୍କ ଭୂମିକାକୁ ନେଇ ପ୍ରଶ୍ନ ଉଠିବା ପରେ ପୋଲିସ ଏମାନଙ୍କୁ ପଚରାଉଚରା କରିବ । ତେବେ ସପ୍ତାହେ ବିତିଥିଲେ ବି ସୌମ୍ୟ ମୃତ୍ୟୁର କାରଣ ହତ୍ୟା ନା ଆତ୍ମହତ୍ୟା, ସ୍ପଷ୍ଟ ହୋଇପାରିନଥିବାରୁ ପୋଲିସର ତଦନ୍ତ ପ୍ରକ୍ରିୟାକୁ ନେଇ ପ୍ରଶ୍ନ ଉଠିଛି ।\nଗଲା ଡିସେମ୍ବର ପହିଲାରେ ସାତ ଜନ୍ମ ପାଇଁ ସାଥୀ ହେବାର ମଧୂର ବନ୍ଧନର ବାନ୍ଧି ହୋଇଥିଲେ ସୌମ୍ୟ ଓ ବଦ୍ୟାଭାରତୀ ପଣ୍ଡା । ହେଲେ ସାତ ମାସ ବି ଗଲାନି ସଂପର୍କ । ଖିନ୍ଭିନ୍ ହୋଇଗଲା ଦାମ୍ପତ୍ୟ ଜୀବନ । ପତ୍ନୀ ମଥାରୁ ଲିଭିଗଲା ସିନ୍ଦୂର । ହେଲେ ଏଥିପାଇଁ ଦାୟୀ କିଏ ? ସୌମ୍ୟରଂଜନ ନା ପତ୍ନୀ ବିଦ୍ୟାଭାରତୀ ? ସସ୍ପେନ୍ସ ଉପରୁ ଖୋଲୁଛି ଗୋଟିଏ ପରେ ଗୋଟିଏ ପର୍ଦା । ଏସିଏଫ୍ ସୌମ୍ୟଙ୍କ ପାରଳାଖେମୁଣ୍ଡି ସରକାରୀ ବାସଭବନରୁ ମିଳିଥିବା ହାତଲେଖା କହୁଛି ନୂଆ କାହାଣୀା । ଯାହାକୁ ଗଣମାଧ୍ୟମକୁ ଦେଇଛନ୍ତି ସୌମ୍ୟଙ୍କ ଭାଇ । ଏଥିରେ ରହିଛି ଘୃଣା, ପଶ୍ଚାତାପ ଆଉ ଆତ୍ମଗ୍ଲାନିର କାହାଣୀ ।\nକିଏ ଏବଂ କାହା ଉଦ୍ଦେଶ୍ୟରେ ଏହା ଲେଖାଯାଇଛି ତାହା ସ୍ପଷ୍ଟ ହୋଇନଥିବା ବେଳେ ବିଦ୍ୟା ନିଜେ ଲେଖିଥିବା ପରୋକ୍ଷରେ ସ୍ୱୀକାର କରିଛନ୍ତି । ମନ ଖରାପ ଥିଲେ ଯାହା ମନକୁ ଆସେ ଲେଖେ ବୋଲି କହିଛନ୍ତି ।\nଇତିମଧ୍ୟରେ ଦୁଇ ଦୁଇଟି ହାତଲେଖା ସାମ୍ନାକୁ ଆସିଲାଣି । ଅନ୍ୟଟି ସୌମ୍ୟଙ୍କ ଡାଏରୀର ବୋଲି କୁହାଯାଉଥିବା ବେଳେ ଏବେକାର ଲେଖା ନିଜେ ବିଦ୍ୟାଭାରତୀ ଲେଖିଥିବା କହୁଛନ୍ତି । ତେବେ କଣ ଦାମ୍ପତ୍ୟ କଳିରୁ ସୌମ୍ୟଙ୍କ ମୃତ୍ୟୁ ହୋଇଛି ନା ବୃତ୍ତିଗତ ବିବାଦରୁ ପ୍ରାଣହାନୀ ହୋଇଛି ? ତେଣେ ମୃତ୍ୟୁ ପଛରେ ସାଂଘାତିକ ଷଡ଼ଯନ୍ତ୍ର ଏବଂ ହତ୍ୟା ଅଭିଯୋଗ ଆଣି ଡିଏଫ୍ଓ ସଂଗ୍ରାମ ବେହେରା ଓ ଗୁରାଣ୍ଡି ଥାନା ଓଆଇସି ମମତା ପଣ୍ଡାଙ୍କ ଆଡ଼କୁ ଅଙ୍ଗୁଳି ଉଠାଇଥିଲେ ସୌମ୍ୟଙ୍କ ବାପା । ସଂକଟାପନ୍ନ ଅବସ୍ଥାରେ ସୌମ୍ୟଙ୍କୁ ମେଡ଼ିକାଲ୍ ନେଉଥିବା ଆମ୍ବୁଲାନ୍ସକୁ ଅଟକାଇବାଠୁ ଆରମ୍ଭ କରି ବିଭିନ୍ନ ସମୟରେ ତଦନ୍ତ ବେଳେ ଓଆଇସି କାହିଁକି ଉପସ୍ଥିତ ଥିଲେ ବୋଲି ପ୍ରଶ୍ନ କରିଥିଲେ ବାପା । ସଂପୃକ୍ତ ଓଆଇସିଙ୍କୁ ଆସିବାର କାରଣ ସମ୍ପର୍କରେ ପଚରାଉଚରା କରାଯିବା ସହ ଡିଏଫ୍ଓଙ୍କୁ ମଧ୍ୟ ପଚରାଉଚରା କରାଯିବ ବୋଲି କହିଛନ୍ତି ଗଜପତି ଏସ୍ପି । ତାସହ ମୋବାଇଲ କଲ ଡିଟେଲ୍ସ, ସୌମ୍ୟଙ୍କ ମୃତ୍ୟୁକାଳୀନ ଜମାନବନ୍ଦୀ ଏବଂ ପୋଷ୍ଟମର୍ଟମ ରିପୋର୍ଟକୁ ଧରି ତଦନ୍ତ କରାଯିବ ।\nସୌମ୍ୟଙ୍କ ମୃତ୍ୟୁ କେମିତି ଘଟିଲା ? ଏହା ପଛରେ ଦୋଷୀ କିଏ ? ପୋଲିସ୍ କେବଳ ବିଦ୍ୟା, ଡିଏଫ୍ଓ ସଂଗ୍ରାମ ଏବଂ ରୋଷେୟା ମନ୍ମଥ ବିରୋଧରେ ହତ୍ୟା ସହ ଅପରାଧିକ ଷଡ଼ଯନ୍ତ୍ର ମାମଲା ରୁଜୁ କରି ତଦନ୍ତ କରୁଛି । ପ୍ରଥମେ ରୋଷେୟା ଓ ପରେ ମୟୂରଭଂଜ କପ୍ତିପଦା ଘରକୁ ଯାଇ ବିଦ୍ୟାଙ୍କୁ କେବଳ ପଚରାଉଚରା କରି ପାରଳାଖେମୁଣ୍ଡି ଫେରିଛି ପୋଲିସ ଟିମ୍ । ତେଣେ କ୍ରାଇମବ୍ରାଞ୍ଚର ୪ ଜଣିଆ ଟିମ୍ ଏସ୍ପିଙ୍କ ସହ ଆଜି ବି ଆଲୋଚନା କରିଛନ୍ତି । ତେବେ ଆଇନଜୀବୀଙ୍କ କହିବା କଥା, ଏହି ମାମଲାରେ ଅନ୍ତତଃ ପତ୍ନୀ ବିଦ୍ୟାଭାରତୀଙ୍କୁ ଗିରଫ କରି ପଚରାଉଚରା କରିବାରେ କୌଣସି ଆଇନଗତ ପ୍ରତିବନ୍ଧକ ନାହିଁ ।
